Sri Lanka

**Sri Lanka** (vreuger **Ceylon**, officieel (Sinhalees) **Sri Lankā Prajathanthrika**, (Tamil) **Samajavadi Janarajaya**) is 'n eiland en land ten zuidweste vaan India. 't Weurt bevolk door Sinhaleze in 't zuidweste en Tamils in 't noordooste. Hoofstad is Kotte; de vreuger hoofstad Colombo dreug nog ummertouw d'n titel *commercieel hoofstad*. Aander stei zien Dehiwala-Mount Lavinia, Moratuwa en Jaffna. Sri Lanka ligk vaanajds cultureel tege India aon, meh is aanders es India in mierderheid boeddhistisch.

## Bestuurleke indeiling
Sri lanka is in nege provincies verdeild:

* Centraol-Sri Lanka
* Oos-Sri Lanka
* Noord-centraol Sri Lanka
* Noord-Sri Lanka
* Noordwes-Sri Lanka
* Sabaragamuwa
* Zuid-Sri Lanka
* Uva
* Wes-Sri Lanka

De provincies die mèt windstreke en/of "centraol" aongegeve zien höbbe 'nen officiële naom in 't Ingels.

## Demografie
De mierderheid vaan de bevolking, oongeveer 74% percent vaan de bevolking, is Sinhalees. Die spreke 'n Indo-Europese taol, verwant aon de Indische taole wie 't Hindi. De res vaan de bevolking is groetendeils (18%) Tamil. Hun taol is Dravidisch en weurt ouch in India gesproke. De Tamils stoon ouch korter bij India op religieus gebeed: ze zien hindoes gebleve, dewijl de Sinhaleze ziech mierendeils tot 't boeddhisme bekierd höbbe. Wijer is 8% percent vaan de bevolking islamitisch en nog ins 8% christelek, de gevolge vaan Arabische handelscontakte respectievelek Europese kolonisatie.

De oersprunkeleke bewoeners vaan Sri Lanka, de *[[Vedda]]'s*, zien sterk in de minderheid en weure lankzaamaon in de Sinhaleze geassimileerd.

## Historie
In 483 v.Chr. trok prins Vijaya, verbanne oet noord-India, mèt e paar hoonderd strijers oet zie vaajerland eweg en stiechde 'n kolonie op Sri Lanka, wat al in de Veda's geneump woort en altied *Lanka* hètde in Indische moond. Roond 300 v.Chr. kaom 't boeddhisme aon op 't eiland. Vreemp genoog is oondudelek wienie de Tamil 't eiland in bezit naome; umtot hun oerspunkelek land evels kortbij is en 't tösseligkend water oondeep, is 't woersjienelek tot ze al iewelaank eweg en trök nao 't eiland kóste reize. In de Middeliewe waor 't vaan tied tot tied oonrösteg, dewijl de Tamils ziech roond de dertiende iew definitief in 't noorde vestegde.

D'n iersten Europeaon dee Sri Lanka besjreef waor Marco Polo, dee 't land in 1292 bezoch. De Portugeze vestegde in 1505 hun ierste handelpos dao en breide hun kolonies dao stèlselmaoteg oet. Nao conflicte vaan de Nederlande mèt Portugal vereuverde de ierste 't eiland in 1655. Dit bleef zoe tot in 1796 de Britte alle Nederlandse kolonies annexeerde. In 1802 woort Sri Lanka officieel 'n kroenkolonie. In de negetiende iew weurt 't eiland door de Britte gebruuk veur 't verbouwe vaan thee en kaneel. Tegeliek mèt Brits Indië weurt Sri Lanka in 1948 oonaofhenkelek.

Vaanaof deen tied waor 't land veurnaomelek in de greep vaan opstendege Tamils. In 1959 woort de premier vermaord, boemèt 'ne jaorelangen oorlog zouw beginne. De regering kaom de Tamils hei en dao tegemoot, zoe woort ouch 't Tamil tot officieel taol gemaak, meh de strijd góng door, en kaom in de jaore tachteg tot 'n huugdepunt. In 1987 woort e bestand geslote, wat drei jaor stand heel. In 2002 woort obbenuits e bestand euvereingekómme. De Tamil-tiegers höbbe e good deil vaan 't land onder hun absolute control. De tsunami vaan 26 december 2004 brach de partije e bitteke korter bijein.